Os filtros de Snapchat chegan ao PC - Código Cero - Diario Tecnolóxico de Galicia
luns, 29 de outubro do 2018 Marcus Fernández
Un dos elementos máis célebres de Snapchat, actualmente presentes en moitas outras aplicacións, son os seus filtros que poden aplicarse á imaxe que capta a cámara do móbil en tempo real, que veñen de dar un curioso salto aos escritorios informáticos, xa que agora temos dispoñible de balde a aplicación Snap Camera, que permite que dende o noso ordenador podamos elixir entre milleiros de Lentes (efectos entre os que figuran os clásicos de Snapchat).
A nova aplicación para ordenador pode sincronizarse coa cámara do noso equipo, para así aplicar os efectos en tempo real, pero o máis interesante desta funcionalidade é que é compatible cos servizos de vídeo máis populares do mercado, de xeito que podemos aplicar as Lentes mentres gravamos un vídeo para YouTube ou mentres facemos retransmisións en directo a través de Skype, Hangouts ou OBS. Dende Snap incluso destacan que desenvolveron unha integración de Snap Camera a medida para transmitir en Twitch, facendo así máis divertidos os directos nesta plataforma líder nos gameplays de videoxogos.
Vídeo de presentación de Snap Camera